മുല്ലപ്പെരിയാര് ഡാം ഇന്ന് തുറക്കും ജലനിരപ്പ് അപകടപരിധി കടക്കില്ലെന്ന് മന്ത്രി ഇടുക്കി: മുല്ലപ്പെരിയാര് അണക്കെട്ട് ഇന്ന് തുറക്കും. ഡാം തുറക്കുന്നതിനു മുന്നോടിയായുള്ള ഒരുക്കങ്ങള് കേരളം ഇതിനോടകം സ്വീകരിച്ചിട്ടുണ്ടെന്നു മന്ത്രി റോഷി അഗസ്റ്റിന് അറിയിച്ചു. മുല്ലപ്പെരിയാര് അണക്കെട്ടില്നിന്ന് തമിഴ്നാട് സെക്കന്ഡില് 3000 ഘനയടി വെള്ളമായിരിക്കും തുറന്നുവിടുക. ഡാം തുറന്നാലും പെരിയാറിലെ ജലനിരപ്പ് അപകടപരിധി കടക്കില്ലെന്ന് ജലവിഭവവകുപ്പ് മന്ത്രി റോഷി അഗസ്റ്റിന് പറഞ്ഞു. ഡാമിന്റെ പരിസരത്തുള്ള 350 കുടുംബങ്ങളെ ക്യാംപുകളിലേക്കും ബന്ധുവീടുകളിലേക്കും മാറ്റിയതായും മന്ത്രി പറഞ്ഞു. മുല്ലപ്പെരിയാര് അണക്കെട്ടിന്റെ സ്പില്വേ ഷട്ടറുകള് ഉയര്ത്തി പെരിയാറിലേക്ക് വെള്ളം ഒഴുക്കുന്നതിനുള്ള നടപടികള് പൂര്ത്തിയായി. മൂന്ന്, നാല് ഷട്ടറുകള് 35 സെന്റീമീറ്റര് വീതമാണ് തുറക്കുന്നത്. സുപ്രീം കോടതിയുടെ ഇടക്കാല വിധിയെത്തുടര്ന്നാണ് ഷട്ടറുകള് തുറക്കുന്നത്. പെരിയാര് തീരങ്ങളിലെ 350 കുടുംബങ്ങളിലെ 1079 പേരെ സുരക്ഷിതമായി മാറ്റിയിട്ടുണ്ട്. അണക്കെട്ടിലെ ജലനിരപ്പ് 138 അടിയായി നിലനിര്ത്തുന്നതിനുള്ള വെള്ളം മാത്രമേ പുറത്തേക്ക് ഒഴുക്കിവിടൂ. ജലനിരപ്പ് ഉയരുന്നതിന് അനുസരിച്ച് ആളുകളെ മാറ്റും. റവന്യു, പോലീസ്, ഫയര്ഫോഴ്സ് ഉദ്യോഗസ്ഥര് സ്ഥലത്തുണ്ട്. മന്ത്രിമാരായ റോഷി കെ. അഗസ്റ്റിനും കെ. രാജനും ഏഴോടെ ഡാമില് എത്തും.The post മുല്ലപ്പെരിയാര് ഡാം ഇന്ന് തുറക്കും ജലനിരപ്പ് അപകടപരിധി കടക്കില്ലെന്ന് മന്ത്രി first appeared on MalayalamExpressOnline.